
DE 

VITALITATE IN HOMINE 

PRAECIPUE CONSIDERATA. 

Ceteris corruptis vitalitas in corde durat. 
Plin. L. II. C. 


x 

1. ▼ italitatis nomine intelligimus illam 
in viventibus naturaliter insitam vim quae 
reddit eorum partes stimulis aptas. 

2 . Stimulum hic dicimus rem quamvis 
quae partes vitalitate praeditas in actum ad- 
ducere valet. 

3. Si res ab universa natura provenit sti- 
mulum externum si in propria viventis natura 
inest stimulum internum vocamus. 

4- Stimuli externi ob eorum aut nimiam 
aut tenuiorem quam par est actionem plures 
ac varias mutationes inducunt in internis qui 

per se ipsi nullam mutationem praeter natu- 
ralem omnibus creatis communem patirentur. 

5. Vitalitas licet in omnibus viventibus na- 
turaliter insita non tamen in omnibus aeque 
manifesta eo enim manifestior redditur quo 
nobilior est vivens quo nempe major est par- 
tium eundem componentium numerus excel- 
lentia et praestantia; quapropter quantum in 
nobis erit vitalitatem in homine supremi Nu- 
minis imagine solo inter animantia anima spiri- 
tuali et immortali dotato et solo caelesti aeter- 
nae gloriae nato ideoque nobilissimo persequi 
curabimus ut deinceps analogia partium ea- 
rumque praesertim functionum quae a Corne- 
lio Celso actiones etiam dicuntur quid de vi- 
talitate etiam in ceteris minus nobilibus vi- 
ventibus sentiendum sit inferri possit. 

6. Plures ac variae ingeniosissimae tum a 
veteribus tum a recentioribus de mira genera- 
tione hypotheses propositae fuere quibus omni- 
bus et singulis spectatis ut liquorem viri pro- 
lificum idest semen virile non solum mulieris 
ovi sive vesiculae fecunditati inservire verum 
etiam ad embryonis idest conceptus jam in 
utero sed adhuc informis compagem conferre 

valde probabile videatur ; cum in ovo fecun- 
dato observentur principia quae non observan- 
tur in ovo non fecundato sic sumto genera- 
tim graeco nomine y 5U>3 ' genitura pro princi- 
piis prae-exsistentibus in ovis sive vesiculis 
in mulieris ovariis contentis et pro principiis 
suppeditatis a liquore viri prolifico idest se- 
mine virili in testiculis secreto hippocraticae- 
hypothesi hoc sensu adhaeremus ex admixtio-- 
ne videlicet principiorum prae-exsistentium et 
suppeditatorum in coitu facta embryonem con- 
flari masculinum si haec femininum si illa 
praevalent principia. 

7. Quaenam sint principia in mulieris ovo 
prae-exsistentia quaenam a liquore viri prolifico 
suppeditata licet origo sit varia nullas tamen 
distinctionis notas de se exhibent sensim evol- 
vuntur formantur invicem stricteque conso- 
ciantur confunduntur ob eamque causam nos 
naturae judiciorum observantissiini quae sint 
prae-exsistentia quae suppeditata quamquam 
plures ac variae a scriptoribus afferantur sen- 
tentiae definire non audemus. Quaecumque 
tamen sint et prae-exsistentia in mulieris ovo 
et suppeditata a liquore viri prolifico utraque 

tantum pubertate adventante ad procreationem 
apta evadere certum est. 

8. Quamquam ad perobscuram generationis 
operationem perficiendam permultae in muliere 
multae etiam in viro partes datae et aptatae 
formae et actionis requiruntur tamen ut ad 
embryonem informandum ovum tantum et li- 
quor prolificus concurrere videntur sic a na- 
turaliter materni ovi et paterni prolifici li- 
quoris actionis conspiratione embryonis vitali- 
tatem pendere haneque nec spiritui nec ma- 
teriae sed eorum conjunctioni in qua Deus 
O. M. vitam ut in eorumdem disjunctione 
mortem sapientissime sanxit tribuendam esse 
opinamur: revera vitalitas suam efficacitatem 
exserere incipit in motum qui conceptum pro- 
xime subsequitur vitae exordium et prosequi- 
tur usque ad ejusdem motus cessationem quae 
vitae finem imponit. 

9. Primum hunc motum licet per aliquod 
tempus insensibilem tamen in puncto saliente 
sic dictum punctum in quo prima fecundati ovi 
evolutio contingit quod futuri hominis corculi 
vestigium esse credimus excitari sensibiles quae 
succedere videntur mutationes satis evincunt. 

Punctum enim saliens quod in ovo a prolifico 
liquore fecundato conspicitur sensim dilatatur 
hinc rupta ovarii membrana ovum per tubas 
fallopianas sic dictas ab inventore Fallopio in 
uterum defertur in quo gradatim et quodam 
providae naturae ordine omnes embryonis par- 
tes in fecundato ovo contentae ad foetus for- 
mationem evolvuntur et crescunt generatim 
per novem mensium a conceptu spatium quo 
expleto foetus in lucem editur necessarias mu- 
tationes subit tam solidae quam fluidae par- 
tes ex quibus conflatur crescere earumque 
functiones perfici pergunt plerumque usque 
ad vigesimum quintum aetatis annum quo 
generatim nostris in regionibus ocius in cali- 
dioribus serius in frigidioribus vera accretio, 
completur. 

io. Vitalitate igitur quae a spiritus et ma- 
teriae conjunctione pendet data habetur vita 
actio stimulorum in partes vitalitate praedi- 
tas : vigente quod dicimus quando stimuli in 
partes vitalitate praeditas agunt secundum na- 
turam ( naturam hic intelligimus principium 
quodam praefinito modo efficiens rem ut opor- 
tet) habetur sanitas perfectum functionum e- 

xercitium : perturbata quod ^contingit quando 
stimuli non secundum naturam agunt habetur 
morbus functionum laesio : destructa quod 
succedit quando perturbatio praetergreditur li- 
mites quos animata materia tolerare potest ha- 
betur mors quae a spiritus et materiae dis- 
solutione pendet. 

1 1 . Hippocrates in libro de locis in homi- 
ne comparavit corpus humanum cum circulo 
in quo nullum est initium nullus finis sed 
ubique et initium et finis. Enim vero illa 
amica quam omnes viventis functiones inter 
se habent conspiratio communiter a medicis 
connexio dynamica nuncupata in tres species 
generatim divisa quarum prima est ea affectio- 
num communio ob quam aliqua parte affecta 
aliae quandam majorem minoremve prout ma- 
gis minusve consentiunt mutationem partici- 
pant sympathia seu assentio dicta : altera est 
ea unita multiplicium partium actio ad ean- 
dem datam functionem obeundam synergia seu 
adsociatio vel etiam cooperatio vocata : tertia 
est ea physiologiae lex ut dum actio in ali- 
qua parte adaugetur in aliis minuatur antithe- 
sis seu oppositio appellata. At ut per conne- 

xionem dynamicam fere cuncta phaenomena 
expediuntur sic exacta illius notio non parvi 
momenti medico esse potest. 

12. Licet functiones dici possint singulares 
vitae diversarum partium a quibus variae datae 
functiones exercentur vita tamen naturaliter 
considerata utcumque ad multiplicia ejus phae- 
nomena facilius explicanda ficte distinguatur 
una tantum absolute videtur a divino Creatore 
statuta uti opinamur in quadam periodo cujus 
diuturnitas ab homine prorsus ignoratur mo- 
tus conceptionem subsequentis nec mechani- 
cis nec physicis nec chemicis sed vitalitate 
idest vi ipsius vitae petiti cujus ope deinceps 
multiplices partes humanam machinam com- 
ponentes evolvuntur et juxta peculiarem ea- 
rumdem naturalem organicam formationem o- 
mnes et singulae functiones viventi necessa- 
riae opportune peraguntur : donec decreto a 
Deo O. M. vitae periodi fine praedictus mo- 
tus ab ipsis partibus majori vel minori prout 
major vel minor est vis causae eidem vitae 
periodo finem imponentis celeritate retrocedit 
ad sui primi initii punctum nempe ad cor in 
quo demum destructa vitalitate prorsus extin- 

guitur et subsequitur mors in qua omnes ces- 
sant functiones propriae tantum animatae ma- 
teriae a qua vitalitas provenit. 

i3. Motus autem qui post mortem ad tem- 
pus adhuc remanere videntur non pendent a 
vitalitate sive vi vitali sed ab elasticitate sive 
vi elastica et ab irritabilitate sive vi irritabili 
seu contractilitate sive vi contractili quae iu 
partibus muscularibus sive in musculis etiam 
a reliquo corpore divulsis plus minusve per- 
sistunt donec eorum formata materia ejusque 
contextus et compages solvuntur. 

1 4- Vis elastica quae ut in corporibus 
inanimatis pariter invenitur mortua etiam di- 
citur est illa physica vis qua corpora aliquo 
modo compressa aut distracta aut elongata et 
sibi relicta in suum pristinum statum resti- 
tuuntur. Ut autem elasticitatem ab aethere 
(S. 71 ) pendere credimus sic corporum ela- 
sticitatem esse in ratione quantitatis aetheris 
in iisdem corporibus contenti inferimus. 

i5. Vis irritabilis irritabilitas sic dicta a 
causa seu vis contractilis seu contractilitas sic 
dicta ab effectu est vis fibrarum muscularium 
propria ita ut partes musculares sive musculi 

etiam uti diximus (§. i 3 ) a reliquo corpore di- 
vulsi aliquo modo compressi aut distracti aut 
elongati et sibi relicti vi elasticitatis in suum 
pristinum statum restituantur et aliquo modo 
lacessiti vi irritabilitatis seu contractilitatis in 
alternos manifestos contractionis et relaxatio- 
nis sive coarctationis et dilatationis motus adi- 
gantur qui gradatim tamen prout earumdem 
partium muscularium sive musculorum solutio 
succedit languescunt sensim diminuuntur ac 
tandem prorsus extinguuntur : tunc ad eos- 

dem revocandos inane redditur quodcumque 
antea validum physicum tentamentum cum 
tractu temporis in sua elementaria principia 
resolvatur ipsa materia ex qua conflantur 
minimae subtilissimae fibrae motrices seu 
musculares sic ab anatomicis dictae fibrae ex 
quibus formantur musculi etiam maxima ela- 
sticitate et irritabilitate seu contractilitate 
praeditae. 

16. Istorum motuum vehementia varietas 
et diuturnitas semper stimulorum potentiae 
variae partium muscularium dispositioni nec 
non earumdem texturae magis vel miniis com- 
pactae ac firmae respondent hinc in ani- 


Digitized by Cooglc 



» 12 

malibus sanguinis frigidi in quibus generatim 
partes musculares compactiores firmioresque 
sunt quam in animalibus sanguinis calidi ta- 
les motus pari stimulo eadem partium mu- 
scularium dispositione vehementius excitantur 
ac diuturnius persistunt. 

17. Ex dictis clare patet allatos motus cum 
non a vi vitali sed a vi elastica et a vi irri- 
tabili seu contractili pendeant nec vitales nec 
animales sed musculares et materiales esse sic- 
que vocandos. 

18. Licet vitalitas una eademque sit quae 
per varias viventis partes diffunditur tamen 
pro stimulorum nec non partium in quas dati 
stimuli agunt diversitate modificationes con- 
sequuntur variae ex duobus generalibus effe- 
ctibus a stimulorum actione in partes vitalitate 
praeditas productis sensu nimirum et motu 
quem proxime a sensu pendere animus noster 
ad credendum propendit. 

19. Sensus effectus actionis stimulorum in 
nervos unus est a quo tamen pro stimu- 
lorum varietate tanta in rerum universitate 
nec ntm pro partium organicarum multiplici 
in humana machina diversitate variae manant 

modificationes sensationes nimirum ad quas' 
autem perficiendas sequentes conditiones re- 
quiruntur. 

I. Objectum sive corpus externum afficiens 
quod est movens causa incitans stimulus. 

II. Organum sensus externum a movente 
affectum quod est nervorum extremitas varie 
pro uniuscujusque muneris varietate distri- 
buta nec non aliis partibus pro tuenda ac 
moderanda nimia eorum naturali sensibilitate 
vario quoque ac miro modo munita. 

III. Integra continuitas dati nervi qui pro 
translatione affectionis a corpore externo in 
organum externum dirigitur ad specialia sive 
propria sensoria quo nomine intelligimus eas 
cerebri hemisphaeriorum partes in quibus 
affectiones juxta organa a quibus proveniunt 
inducunt et ab his tendit ad generale sive 
commune sensorium ii. quo ab anima nullo 
posito physico impedimento fit perceptio a 
qua sensatio quae semper corpori externo 
afficienti et organo externo affecto respondet. 
At ut multiplicia in universa natura corpora 
adsunt quae varia organa et singula varie af- 
ficiunt sic multiplices eveniunt sensationes 

quemadmodum visus auditus gustus odoratus 
tactus eorumdemque mirificae modificationes 
liquido ostendunt. 

20. Indicatarum sensationum quae uti a 
corporibus externis provenientes externae ap- 
pellantur vestigia in specialibus sive propriis 
sensoriis servari credibile est; imo ob quandam 
inter se affinitatem juxta mnemonica idearum- 
que consociationis leges vicina aut conspiran- 
tia loca tenere debent hinc quotiescumque 
aliqua de causa specialia sive propria sensoria 
afficiuntur vestigia affectionum in iisdem ser- 
vata a datis nervis illico ad generale sive 
commune sensorium deferuntur et cum ab 
anima percipiantur seguitur imaginatio nempe 
redintegratio illarum rerum jam alias perce- 
ptarum quae respondent semper causis afficien- 
tibus et specialibus sive propriis sensoriis af- 
fectis quae tanquam cellulae affectionum jam 
receptarum vestigia continentes et imaginatio- 
nis organa consideranda sunt et habenda. Ex 
hisce patet imaginationes ut rei praesentiam 
non postulant ab anima revocari posse nun- 
quam sensationes quae rei praesentiam abso- 
lute desiderant. 

ai. Conditionum autem physicarum quae 
pro imaginatione requiruntur duas praecipuas 
animadvertimus causas unam propriam et est 
causa quae intus agens afficit specialia sive 
propria sensoria in quibus affectionum vesti- 
gia servata manent alteram communem cum 
tertia ex necessariis jam expositis pro sensatio- 
nibus externis et est integritas nervorum qui 
affectionum vestigia a specialibus sive propriis 
sensoriis ad generale sive commune senso- 
rium traducunt quos tamen eosdem esse cre- 
dimus qui jam inservierunt translationibus 
variarum affectionum externarum a datis spe- 
cialibus sive propriis sensoriis ad generale si- 
ve commune sensorium. 

22 . Praeter allatas externas sensationes 
quae pro causa agnoscunt objecta sive cor- 
pora quae nos circumdant et aliquo modo af- 
ficiunt earumdemque redintegrationes varia- 
rum et propemodum infinitarum idearum fon- 
tes uti videre est apud ideologos eos nempe 
qui de ideis tractant ; alias internas ab ali- 
quibus organicas vocatas admittendas esse cum 
cordatis physiologis censemus: sunt quidam 
interni naturales motus quorum ope variae 

functiones ad vitam ej usque conservationem 
peraguntur et quorum singuli licet propriis 
organicis partibus quibus inserviunt respon- 
deant omnes tamen prout unicuique spectat 
ita cum communi sensorio congruunt ut 
medullam oblongatam in qua generale sive 
commune sensorium ut ex iis quae erimus 
dicturi residere apparebit omnium sensatio- 
num et motuum sedem esse fateri oporteat. 

a 3 . Rei veritatem clare ostendunt commo- 
tiones quas in cordis motu primo et ultimo 
vitae et in respiratione illico inducunt genera- 
tim omnes animi affectiones et speciatim prout 
est affectio in singulorum datorum organorum 
et viscerum naturali motu. 

24. Praedictas internas sensationes statuto 
libero commercio viscerum sive internarum 
partium cum generali sive communi sensorio 
etiam in foetu adhuc uteri materni incola 
locum habere equidem circumscriptas procul 
dubio est eoque magis quod etiam ejus or- 
gana sensus externa licet ab objectis sive cor- 
poribus externis non afficiantur tamen exce- 
ptis oculis defectu lucis et forsan auribus 
cetera et potissimum tactus non otiantur. 

2 5. Commune sensorium sic nuncupatus 
locus in quo anima tanquam in aula sedet ad 
audiendas voces a suis organis advectas et ad 
praecipuas suas facultates explicandas in cere- 
bro residere jam fere universalis erat opinio 
satis notis experimentis innixa in quanam vero 
parte adhuc in variis hypotheticis opinionibus 
► volutabatur ; at proximis superioribus tempo- 
ribus viri in rebus anatomicis et physiologicis 
doctissimi remotis omnibus ante agitatis hypo- 
thesibus secundum dissectionis leges commune 
sensorium in medulla oblongata sic dicta quod 
producitur a continuata et reciproca mixtione 
substantiae medullosae cerebri et cerebelli re- 
sidere demonstrartint ; et revera animalia qui- 
bus medulla oblopgata quae partem mediam 
basium cerebri et cerebelli tenet et durae matri 
basim cerebri tegenti incumbit absolute laedi- 
tur vita extemplo decedunt : dicimus absolute 
cum commune sensorium non in uno ac solo 
ipsius medullae puncto consistere credamus ; 
enimvero ex quotidianis cli picorum observatio- 
nibus constat in ictibus apopleticis interdum 
sensus et motus voluntarios destrui aliquando 
ex his tantum aliquot ; alias ambo et intellectus 

2 


Digitized by 



^ 18 •€! 

et memoriae organa affici nonnunquam unum 
ex his tantummodo; saepe quasdam et non alias 
nec omnes ideas deleri. Verum si commune 
sensorium in uno tantum ac solo medullae ob- 
longatae puncto esset certe tam varia tainque 
distincta morbosa phaenomena non observa- 
rentur ergo in pluribus et in tot quot sunt 
organica puncta in quibus variae excitantur 
in anima perceptiones exsistere credendum est 
itemque inferendum commune sensorium esse 
congeriem omnium organicorum punctorum 
omnium scilicet extremitatum nervorum variis 
functionibus inservientium qui pro suo officio 
considerandi sunt quasi tanquam totidem arte- 
riae et venae in eodem communi sensorio idest 
in medulla oblongata concurrentes ; nam nervi 
sensui inservientes sentientes dicti affectiones 
quo nomine intelligimus quascumque corporis 
animive commotiones ab organicis partibus ad 
commune sensorium transferunt uti venae san- 
guinem a partibus ad cor revehunt ; contra 
nervi ad motum dati motores vocati affectio- 
nes a communi sensorio ad organicas partes 
deferunt uti arteriae sanguinem a corde ad 
partes devehunt: ut autem arteriae non so- 

lum a venis differunt in officio verum etiam 
in origine et structura sic idem suspicari de 
nervis tam absurdum non videtur maxime 
quod jam exstiterunt eximii anatomici qui con- 
tra fere communem opinionem experimentis 
et argumentis certe non contemnendis supre- 
mam nervi intercostalis extremitatem non tan- 
quain exordium sed tanquam finem ejusdem 
nervi habendam esse contenderunt. Optandum 
igitur ut qui nostris temporibus vi ingenii 
nec non assiduis studiis indefessisque labori- 
bus jam alias res perarduas et perdifficiles de 
anatome historica et animata plane illustrarunt 
hanc quoque plenius illustrent. 

26. Perceptio est animae operatio qua sola 
actus physici intelliguntur ac cognoscuntur. 
Est autem operatio haec prorsus distinguenda 
a motu qui necessarie contingere debet in 
specialibus sive propriis sensoriis in quibus 
affectiones juxta peculiaria organa a quibus 
proveniunt traducuntur itemque motus hic in 
generali sive communi sensorio in quo omnes 
et singulae affectioues - animae praeparantur 
vel repreasentantur tanquam animae semper 
vigilantis monitor dumtaxat considerandus est. 

27. Quamquam anima instar solis radiata 
absque ullo propriae simplicitatis detrimento 
per totum universum corpus ad varias fun- 
ctiones peragendas uti a vitalitati apparet dif- 
funditur et influit tamen suam sedem defini- 
te et proprie in communi sensorio esse ar- 
gumenta in paragraphis antecedentibus sum- 
ma tim adducta satis evincunt. At vero ut 
actus videndi audiendi gustandi olfaciendi 
tangendi prout perfectior est eorum organo- 
rum constructio perfectiores evadunt et ab 
aliqua etiam parva in eorumdem organorum 
conformatione varietate nonnullas etiam modi- 
ficationes patiuntur sic idem esse de praeci- 
puis animae facultatibus intellectu nimirum 
memoria et voluntate non dubitamus cum 
anima licet spiritualis et immortalis dum ma- 
teriali et mortali induitur corpore physici mi- 
nisterii indigeat istud ministerium praestat 
corpus quod physice spectatum offert compa- 
gem a sapientissimo divino naturae Molitore 
ita formatam modificatam aptatam ut miris 
animae facultatibus nec non sensui motui eo- 
rumque varietatibus inservire posset. * 

28. Ex dictis jam patet sed magis ex di- 

cendis data occasione in opusculi decursu pa- 
tebit judicium illorum qui affirmant ex ab- 
soluta partium organicarum quibus anima uti- 
tur ad suas facultates explicandas notione ve- 
luti ex quodam fundamento de humani inge* 
nii (ingenii nomine lata significatione intelli- 
gimus omnes et singulas humanae mentis vi- 
res et facultates ) natura conjectari seu prae- 
sagiri posse nec absurdum nec uti nonnulli 
studii curaeque simulatione contendunt ca- 
tholicae quam ex animo profiteri et venerari 
gloriamur religioni contrarium esse. 

29. Multa ac varia afferri possent exem- 
pla omnia comprobantia ex sola notione for- 
mae externae graece physionomiae varios ho- 
minis mores praesagitos fuisse unum tantum 
brevitatis causa quod apud oratorum princi- 
pem versus finem tuse. IY. legitur pro rei 
veritate ipsis oratoris verbis medium pro- • 
feremus. „ Qui natura iracundi ; aut miseri- 
,, cordes ; aut invidi ; aut tale quid : ii sunt 
„ ejusmodi constituti quasi mala valetudine 
,, animi, sanabiles tamen : ut de Socrate dici- 
„ tur. Cum multa in conventu vitia collegis- 
» set in eum Zopirus, qui se naturam cujus- 

,, que ex forma perspicere profitebatur 5 deri- 
„ sus est a ceteris qui illa in Socrate vitia 
„ non agnoscerent: ab ipso sublevatus est; 
,, cum illa signa inesse, sed ratione a se de- 
V jecta diceret 

3o. Si igitur physiognomonibus sola notio- 
ne formae externae hominis ejus naturam per- 
spicere datum est eo magis physicis naturae 
universae speculatoribus et speciatim medicis 
naturae humanae qui anatome historica et 
scientifica imbuti omnes et singulas machinae 
humanae partes earumque vires ac facultates 
agnoscunt et a pathologia edocti sciunt cau- 
sam proximam cu jusque morbi etiam illorum 
qui primo et praecipue animum affligunt in 
materiali et mortali corpore mutationibus ob- 
noxio inesse non in spirituali et immortali 
anima quae a mutationibus partium est pror- 
sus immunis cum laesio functionis sive fun- 
ctionum quae datum morbum constituit sit 
semper in ratione illius partis sive illarum 
partium quae in statu naturali eidem functio- 
ni sive eisdem functionibus inservire debent 
hinc laesa aliqua ex corporis partibus quibus 
anima utitur ad suas facultates explicandas 

Cara ingenii vim et facultatem affici cui laesa 
pars naturaliter inservire deberet. 

31. Corpus humanum ex solidis fiuidisque 
partibus conflari (§. 9 ) diximus. At ut vasa in 
quibus fluidae partes continentur et ceterae 
solidae partes quae distinguuntur in duras 
quales sunt ossa et cartilagines et molles qua- 
les sunt reliquae solidae quae uti videbimus 
pro naturali structurae diversitate diversum 
quoque firmitatis gradum obtinent ex fibris 
laminis coagulo sive concremento inorganico 
confici videntur sic de hisce quae genera tim 
ab anatomicis tanquam ultimae sensibiles ele- 
mentariae substantiae ex quibus ceterae hu- 
mani corporis partes componuntur conside- 
rantur habenturque nonnulla summatim prae- 
mittemus. 

3 2 . Fibrae igitur sunt fila maximae sub- 
tilitatis quae in minora dividuntur quousque 
oculorum imo et microseopii acies pervenire 
potest. Laminae sunt fila fibris similia sed 
breviora et latiora. Coagulum sive concre- 
mentum inorganicum est gluten inter fibras 
et laminas vel extra easdem effusum et in- 
haerens. . 

33. Ex fibris laminisque mirum in mo- 
dum contextis exsurgit textus ob formam quam 
exhibet cellulosus vel cellularis dictus in cu- 
jus areolis spatiolis seu cellulis a vasculis in 
variis ac miris modis pro opportunitate di- 
spositis secernuntur ac deponuntur speciales 
substantiae quae sensim concrescunt ac den- 
santur ut dato opportuno tempore evadant 
textus ex quibus omnes humani corporis par- 
tes formantur quae licet dissimilis naturae ta- 
men ob quandam fabricae fibratae commu- 
nionem non in omnibus aeque conspicuam 
a plerisque praesertim a veteribus similares 
vocatae fuere; nos vero cum ex hisce naturae 
artificio multifariam prout res postulat inter 
se consociatis et junctis componi construique 
videntur vera organa quorum ope omnes et 
singulae in vivente homine determinatae fun- 
ctiones peraguntur organicas elementarias ap- 
pellamus. 

34. Textus cellulosus seu cellularis qui 
tela cellulosa seu cellularis etiam dicitur in 
variis partibus differre praecipue videtur pro 
constructionis in quibusdam locis potius fi- 
bratae in aliis potius laminatae pro parie- 

tum crassitudinis et firmitatis pro cellularum 
magnitudinis figurae numeri nec non humo- 
ris qui in eisdem colligitur varietate. Textus 
cellulosus stimulis affectus non contrahitur 
sed lente tumet et aeque lente detumet nec 
amplius tumet nisi renovato stimulo. Ista te- 
xtus cellulosi proprietas turgor vitalis sive ex- 
pansilitas generatim nuncupatur. Textus cel- 
lulosus seu cellularis qui ob allata in para- 
grapho antecedenti vocari etiam potest syste 
ma continens plures ac varias humano corpori 
praestat utilitates quarum nonnullas praecipuas 
hic indicabimus. In universum corpus late 
diffunditur inter varias nec non remotas ejus- 
dem partes communicationem servat com- 
mercium fovet adipe refertum areolas spa- 
tiola seu cellulas replet laeviores pulchriores 
reddit formas viscera molliter investit frictio- 
nes impedit etc. 

35. Ex textu autem celluloso expanso sed 
addensato et compacto ut ejus areolae spa- 
tiola seu cellulae elidantur formantur proprie 
dictae membranae sive telae membranaceae 
quae exteriores partes obtegunt et cava cor- 
poris vestiunt minus proprie membranae nun- 

men omnium humani corporis ossium com- 
prehensis osse hyode sive osse linguae et se- 
samoideis quae a nonnullis anatomicis duo- 
decim numerantur solis Wormianis exceptis 
ad 3oo a Bertino aestimatur. 

37 . Cartilagines sunt partes minus durae 
quam ossa ceteris duriores flexiles et ela- 
sticae ceruleo-albidae nitore margarito con- 
simili praeditae incrustandis ossium in quo- 
rum naturam facile transeunt extremitatibus 
speciatim aptae. 

38. Ligamenta sunt partes albae per quam 
firmae et elasticae cartilaginibus flexibiliores 
sed laceratu et fractu difficiliores revinciendis 
colligandisque potissimum ossibus datae. 

3g. Musculi sunt partes rubrae contracti- 
les fibris motricibus se*u muscularibus dictis 
in fasciculos subtili celluloso textu collectis 
compositae instrumenta motuum omnium qui 
in humano corpore habentur. In plerisque 
musculis praeter indicatam partem quae me- 
dia est et musculi venter seu 'caro dicitur 
duae aliae considerandae sunt quae muscu- 
lorum extrema constituunt albidae splenden- 
tes magis firmae non contractiles partis car- 

neae idest musculi ventris motibus tantum 
obsequiosae et dicuntur tendines si funiculi 
speciem praeseferunt si vero instar membra- 
nae expanduntur aponeuroses appellantur. 

40. Nervi sunt albi funiculi a cerebro ce- 
rebello et medulla spinali orti et per omnes 
corporis partes distributi sensus et motus eo- 
rumque omnium variarum ac mirificarum 
modificationum causa. In suo decursu tuber- 
cula ex pluribus nervosis staminibus simul 
collectis et contorte implicatis fere semper 
figurae et formae exigui ovi ad rubrum ver- 
gentis conflata offerunt et nervorum ganglia 
dicuntur a quibus autem molliores prodeunt 
nervi : alibi contextus peculiares et implica- 
tiones ramorum nervosorum occurrunt magis 
ob formam complanatam quam ob interio- 
rem structuram a gangliis diversi et nervo- 
rum plexus appellantur. In corpore autem 
bumano quadraginta duo nervorum paria di- 
stinguuntur duodecim cerebralia triginta spi- 
nalia. 

41. Vasa sunt canales tunicis cavis facti 
qui varios humores a quibus nomen habent 
continentes ad datas humani corporis partes 

vehunt et revehunt unde quae sanguinem 
continent vasa sanguinea quae lympham vasa 
lymphatica etc. dicuntur. 

42 . Vasa sanguinea in arterias quae san- 
guinem a corde accipiunt et per omnes cor- 
poris partes dispensant et in venas quae ab 
arteriarum extremis sanguinem recipiunt et 
ad cor revehunt tribuuntur. 

43. Vasa lymphatica sunt vascula venosa 

valvulosa absorbentia quae a corporis ambi- 
tu ab interioribus cavis a penitioribus par- 
tium recessibus a loco uno verbo peculiaris 
quam diversorum humorum exsequuntur ab j 
sorptionis ortum ducunt et omnia tam super- 
ficialia quam profunda sic generatim distincta 
ex minoribus in majora coeuntia confluunt 
demum potissimum in canalem tenuem pel- 
lucidum fere cylindricum paucioribus qUam 
cetera vasa lymphatica valvulis munitum qui 
ductus thoracicus a sede dicitur et conside- 
rari potest tanquam venam omnium lympha- 
ticarum maxima sive alveus majorum trunco- 
rum vasorum lymphaticorum qui in venam 
sanguineam subclaviam sinistram nuncupatam 
inseritur. • . 

44-. Triplex autem esse videtur vasorum 
lymphaticorum utilitas. 

I. Lympham absorbere: lymphae nomine 
nos hic intelligimus rubellum subflavum aut 
pellucidum concrescibilem humorem diversae 
tamen indolis prout a variis diversisque hu- 
manae machinae partibus ac locis sorbetur. 

II. Lympham absorptam elaborare. 

III. Lympham elaboratam ad sanguinem 

traducere. • 

45. Tam vis quae a vasis ’ lymphaticis lym- 
phae absorptio incipitur quae in ipsorum va- 
sorum lymphaticorum origine locum habet 
quam vis quae a vasis lymphaticis lympha 
absorpta et elaborata ad sanguinem ducitur 
quae in ipsorum vasorum lymphaticorum val- 
vulis inest pendere videtur a vi contractio- 
nis impulsus a vitalitate vasis lymphaticis 
impertita quam contractionem vitalem dici- 
mus nam omnes istae vires una cum vita- 
litate finem habent. A contractione vitali pa- 
riter pendere credimus omnes illos motus qui 
in corpore nostro fiunt nobis insciis quique 
voluntatis imperio coerceri nequeunt. 

46. Vasonjm valvulae sunt quaedam tu- 

niculae internae eorumdem faciei uno limbo 
affixae altero vero liberae ac mobiles vario 
in diversis locis pro opportunitate et mirabili 
providae naturae artificio constructae ut 
fluentis humoris in dato vase contenti tran- 
situm permittant regressum impediant. 

47. Inter vasorum lymphaticorum decur- 
sum exsistunt tubercula figurae ovalis ut plu- 
rimum vel subrotundae ex compluribus va- 
sis composita quae glandulae conglobatae vel 
etiam lymphaticae appellantur quarum prae- 
cipuum officium esse videtur lymphae opus 
jam in vasis lymphaticis inceptum perficere 
cum per quasdam datas observationes con- 
stet lympham contentam in vasis lymphaticis 
egressis e glandulis magis gelatinosam esse 
ideoque aptiorem ad nutriendum cum soli 
gelatinosi humores ad nutriendum apti vi- 
deantur* 

48 . Praeter indicatas glandulas congloba- 
tas plura variaque alia glandularum genera 
adsunt omnia et singula a summis anatomi- 
cis et physiologis exacte accurateque descri- 
pta de quibus nos ne verbum quidem faci- 
mus cum eorum varia constructio nec non 

diversum officium a quibus plerumque pecu- 
liares denominationes desumunt plane impe- 
diunt tradere paucis accomodatisque verbis 
uti nostrum hic esset generatim definitio- 
nem quae omnia et singula distincte com- 
prehendat. 

4g. Illi canales qui secretos idest separa- 
tos a sanguine humores ad varia loca a na- 
tura opportune destinata devehunt ductus ex- 
cretorii vasa excretoria vocantur et plerum- 
que ab humore quem devehunt peculiare ob- 
tinent nomen hinc qui chylum devehunt 
ductus chyliferi vasa chylifera qui lac ductus 
lactiferi sive galactophori vasa lactifera sive 
galactophora qui liquorem viri prolificum si- 
ve semen virile ductus seminiferi vel sper- 
matici vasa seminifera vel spermatica qui 
salivam ductus salivales vasa salivalia qui 
urinam ductus uriniferi vasa urinifera etc. 
dicuntur. 

5o. Cum hominis primordia teneram ge- 
latinam referant non tam absurdum vide- 
tur opinari coagulum sive concrementum in- 
organicum omnium humanae machinae par- 
tium originem esse eoque magis quod coagu- 

lura sive concrementum inorganicum artifi- 
cio anatomico resolutum naturalem fibratam 
fabricam praeseferre incipit qualem exhibent 
re omnes partes similares a nobis organicae 
elementariae appellatae et quod ab eo val- 
de probabile videtur et cuticulam et fracto- 
rum ossium cattos et polypos et praeternatura- 
les denique et morbosas membranas progigni 
quae phaenomena melius evenire videntur te- 
nera aetate qua humores a vasis exsudanti- 
bus ex quorum effusione et concretione coa- 
gulum sive concrementum inorganicum con- 
ficitur blandiores sunt quam aetate provecta. 

51. Utcumque sit partes organicas ele- 
mentarias formari credimus ex fibris diverso 
modo exstructis licet non semper aeque con- 
spicuis quae a parte quam componunt pecu- 
liare nomen desumunt hinc osseae ligamen- 
taceae carneae tendineae nerveae membrana- 
ceae etc. dicuntur. 

52. Partes autem organicae elementariae 
omnes quae ejusdem naturae sunt licet per 
universum corpus pro usu cui inservire de- 
bent varie distributae ac dispositae simul 
consideratae constituunt varia singularia sic 

generatim dicta a recentioribus anatomicis et 
physiologis systemata in quibus tamen sta- 
tuendis enumerandisque non omnes plane in- 
ter se consentiunt. At ut partes organicae 
elementariae licet diversae naturae sint sin- 
gulae tamen pro requisita opportunitate ad 
variorum humanae machinae biganoruin con- 
structionem concurrere videntur sic tot sy- 
stemata statuere atque enumerare quot sunt 
partes organicae elementariae simplex nec 
non naturale videtur, 

53. Nos de systemate cellulari complexu 
totius textus cellulosi a quo varia systemata 
propriam trahunt originem aliquid jam dixi- 
mus loco autem suo nonnulla tam de syste- 
mate nervoso a quo alia systemata peculiarem 
impetrant actionem quam de systemate vascu- 
lari a quo varia systemata necessarium re- 
cipiunt nutrimentum etiam dicemus, 

54. Ex accuratis reiteratisque analysibus 
per clarissimos chemiae professores institutis 
constat in omnibus animantium partibus qua- 
tuor elementaria principia inesse. Azoticum 
principium basim aeris atmosphaerici non vi- 
talis constituens. Carbonium idest carbo pu- 


I 


Digitized by Google 



§» 35 ^ 

rus una ex substantiis ad combustionem 
aptissimis. Hydrogenium principium basim 
aquae constituens. Oxigenium principium ba- 
sim aeris atmosphaerici vitalis constituens. 
Hisce autem principiis alia addenda sunt 
quae tamen non aeque diffusa inveniuntur 
quemadmodum calx phosphorus potassa sub- 
stantia quae a vegetabilium cineribus extra- 
hitur soda substantia quae obtinetur per com- 
bustionem plantarum marinarum praesertim 
illius quam Arabici vocant kali aliarumque. 

55. A varia autem proportione conjun- 
ctione admixtione praedictorum principiorum 
et substantiarum ex quibus aer aqua terra 
aliaque sic vulgo dicta physica elementa for- 
mari videntur conflantur variae fibrae quae 
generatim ab anatomicis tanquam ultimae 
sensibiles substantiae elementariae humani 
corporis habentur atque considerantur hinc 
uti indicavimus (§.33.) formantur partes sic 
a nobis vocatae organicae elementariae a qui- 
bus autem modo eodem paragrapho dicto va- 
ria humani corporis organa construuntur. 

56. Organa distinguimus in externa sive 
sensoria a quibus objectorum sive corporum 

externarum affectiones recipiuntur et per de- 
stinatos nervos ad perceptionis locum defe- 
runtur et in interna seu viscera quae et in 
majoribus corporis cavitatibus capite nimirum 
pectore et abdomine continentur et humori- 
bus conficiendis recipiendis mutandis secer- 
nendis in motum concitandis aliisque inser- 
viunt. Ex compluribus autem variisque or- 
ganis quae conspirate ad eandem peragen- 
dam datam functionem concurrunt varii ex- 
surgunt sic dicti apparatus. 

57. Fibrae autem a majori minorive na- 
turaliter insita vitalitate aut robur a quo e- 
nergia aut debilitatem a qua mobilitas ema- 
nat assequuntur. Mobilitas est conditio qua 
fibra a stimulis fortiter afficitur sed eorum 
actionis valde patiens facillime defatigatur. 
Contra energia est conditio qua fibra a sti- 
mulis debiliter afficitur sed eorum actionis 
valde patiens difficillime defatigatur. Singu- 
lae tamen ex istis duabus conditionibus a 
quibus sic dictae viventis hominis constitu- 
tiones dimanant suas habent modificationes 
respondentes semper gradibus roboris aut de- 
bilitatis a vitalitate seu vi vitae impertitis; 

58. Rei veritas apparet ex eo quod licet 
generatim propria sit viri energia et mulie- 
ris mobilitas tamen interdum videntur dotati 
viri mobilitate mulieres energia ratione sem- 
per graduum roboris aut debilitatis. Tam 
constitutio robusta sive energica quam con- 
stitutio debilis sive mobilis nec non utrius- 
que modificationes dum intra proprios natu- 
rales limites exsistunt exsistit et pariter sin- 
gulorum individuorum sanitas. 

5g. Vitalitas in solidis activa est potissi- 
mum in nervis in fluidis passiva tantum id- 
est a solidis impertita conservationi erasis 
fluidorum potissimum sanguinis qui solidis 
non solum nutrimentum sed varia principia 
variis organis secernentibus pro variorum hu- 
morum secretionibus suppeditat. Et revera 
sanguis humor vitalis etiam dicitur ad vi- 
tam necessarius cujus autem erasis ad vi- 
ventis incolumitatem non parum conferre vi- 
detur. 

60 . Omnium nervorum per universum 
corpus ejusque partes multis variisque mo- 
dis pro eorum officiorum opportunitate di- 
stributorum ordinatorumque complexus con- 

stituit systema nervosum nuncupatum quod 
in oeconomia animali principatum tenere pro- 
cul dubio est. Per sensum enim (proprietatem 
a vitalitate systemati nervoso varie impertitam) 
gaudemus dolemus grata et utilia appetimus 
et seciamur ingrata et damnosa depellimus 
et vitamus ; per ipsum magnum et mirum 
procreationis opus natura perficit $ per ipsum 
animae facultates incitantur et manifestantur 
corporis vires in actum adducuntur et regun- 
tur mutuum et internum et externum quod 
inter animam et corpus viget commercium 
exercetur et sustinetur nec non naturale eo- 
rumdem sancitum foedus fovetur et serva- 
tur. Systema nervosum tantae uno verbo hu- 
mano animato corpori est praestantiae ut 
praeclari viri vitam distinguentes in anima- 
lem et organicam sive sensiferam et vegeta- 
tivam omnia utriusque vitae phaenomena tan- 
to systemati tribuunt. 

61. Ex hisce omnibus licet a nobis tan- 
tum leviter attactis clare tamen noscitur cu- 
jus utilitatis nec non decoris esset medicinae 
praesertim primae ejus theoreticae parti ni- 
mirum physiologiae si non hypothetice sed 

ingenue natura principii in nervos agentis de- 
finiri posset. 

62 . In re igitur tanti momenti quae o- 
mni tempore clarissimorum virorum praeser- 
tim physiologorum mentes occupavit plures 
variaeque opiniones omnes ab hvpothesibus 
deductae prolatae fuere quarum tamen duae 
uti agitatiores praecipue numerantur; una sci- 
licet illorum qui nervorum actiones a tre- 
more in eosdem ab affectionibus inducto fie- 
ri credunt; altera autem illorum qui a flui- 
do secreto in corticali sic a cortice dicta 
cerebri substantia ubique fere exterius posita 
ab hac in nervos delato et ab affectionibus 
in motum acto fieri malunt. Nos autem neu- 
tri et hisce duabus opinionibus assentiri pos- 
se libere ingenueque fatemur. 

63. Plura quae ad infirmandam utran- 
que ex duabus indicatis hypothesibus dici 
possent omittimus ; dicimus solum majores 
acutioresque sensationes quemadmodum visus 
auditus etc. fieri ope nervorum molliorum 
tensiqnis tremori concipiendo oscillationibus- 
que edendis aptae absolute expertium ^ et 
cuncta varia fluida humani corporis a sangui- 

ne secreta visibilia esse singuloruraque pro- 
priae secretionis organa nosci et quaesitum 
vulgatumque fluidum nervosum invisibile es- 
se ejusque secretionis organum ignorari. Qua- 
propter animus noster potius ad credendum 
inclinat principium in nervos agens fluidum 
aethereum esse. 

64- Liceat hic igitur a nostro proposito 
aliquantisper recedere et hypotheticam aethe- 
ris theoriam uti opinamur quantum in nobis 
erit summatim exponere ut quod deinceps in 
rem nostram dicturi erimus quasi corolla- 
rium ab eadem theoria deductum fluere vi- 
deatur. 

65. In rerum universitate cujus magni- 
tudinem finitam percipimus licet ejusdem li- 
mites definiri nequeant distinguenda sunt 
spatium et materia cujus porositas plane de- 
monstrat particulas eandem componentes li- 
cet inter se proximas in generali et absor 
luto contactu non esse. 

66. Porositas sic generatim nuncupata 
varia series meatuum quibus corpora donan- 
tur est proprietas omnibus corporibus com- 
munis cum nulla hactenus corpora perfecte 

solida agnoscantur sed omnia propriis mea- 
tibus instructa quibus natura ad obtinendos 
varios suos fines opportune utitur. 

67. Spatium a materia varie inque va- 
riis ejus partibus occupatur. Planetae si ab 
eo quem incolimus judicamus sunt totidem 
materiae glomeramina in immensitate spatii a 
divino naturae Opifice ordine certe consti- 
tuta et ob atmosphaeram circumdata sal- 
tem aliqua ab ingenti volumine materiae mul- 
to minus densae quam sit illa propria cu- 
jusque planetae. 

68. Atmosphaera propria est uti a grae- 
ca etymologia orjxs? vapor et vycdpx globus 
patet spatium quousque exhalationes ipsius 
planetae ascendunt $ed a nobis atmosphae- 
ra terrestris generathA sumitur pro toto illo 
vastissimo aeris spatio quod tellurem instar 
globi circumdat ad aetherem (§. 71.) usque 
et speciatim pro illa aeris massa quae datam 
regionem datum situm circumdat et occupat 
sic illam aeris massam quae Romam cir- 
cumdat atmosphaeram romanam quae noso- 
comium occupat atmosphaeram nosocomialem 
idest ad nosocomium spectantem vocamus. 

69. Telluris igitur planetae nostri atmos- ' 
phaera formatur ab aere cujus infimum stra- 
tum in ipsius telluris superficie incumbens 
multo magis densum quam superiora haec 
enim prout eminent gradatim densitatem ita 
minuunt ut tandem inaestimabilis evadat: il- 
lius autem densitas est saltem quatuor mil- 
lies minor quam densitas media ipsius tel- 
luris. 

70. At vero quamquam aer tellurem qua- 
quaversus circumdans in fluidissimam sphae- 
ram ita elevetur diffundaturque ut ingens 
ejus altitudo nec non ampla extensio indi- 
finitae remaneant credendum tamen est at- 
mosphaeram suos terminos habere et aliquod 
ordinatum spatium inter unum et alium pla- 
netam intercedere ; nam si res ita non es- 
set immanes inter planetas vicissitudines in- 
nascerentur assidue minores a majoribus per- 
turbarentur. 

71. Istud spatium cum plerisque vete- 
ribus philosophis et nonnullis recentioribus 
physicis ab aethere occupari censemus. Ae- 
theris nomine intelligimus fluidum ineffabi- 
lis mobilitatis pernicitatis elasticitatis tenui- 

tatis efficacitatis quod in aeris interstitia in- 
vadens per totum orbem diffunditur forsan 
etiam per ceteros planetas omnia corpora va- 
rie complectens fere omnia licet non aequa- 
liter permeans etiam densissima ita ut tan- 
quam praecipuum orbis agens consideran- 
dum sit cum ab ipso varia quae in ge- 
nerali naturae ordine succedunt phaenome- 
na emanent quemadmodum quae praestant 
sic dicta corpora imponderabilia sive aethe- 
rea lux nimirum caloricum sic a recentio- 
ribus vocata caloris materia ignis electricus 
sic dictus quod fricato electro primum ex- 
citatus fuit et fluidum magneticum. 

72. Ut aetherem cujus theoriam uti con- 
cipimus summatim sumus exposituri in ae- 
ris interstitia invadere diximus sic pro ejus- 
dem theoriae illustratione nonnulla primo 
perstringemus de aere a quo planetae no- 
stri atmosphaera formatur quam veluti offici- 
nam et vehiculum multorum phaenomenorum 
quae ipse aether exhibet consideramus. 

73. Aer igitur a quo telluris atmos- 
phaera formatur atmosphaericus dictus est 
corpus medium inter aetherem et tellurem 

sub tactum praecipue cadens fluidum vi re- 
sistendi praeditum proindeque non tam exile 
penetrans tamen corpora etiam sub terris 
vacua tenens elasticum rarefactionis dilatatio- 
nis compressionis capax grave ut satis de- 
monstratur a barometro instrumento notissi- 
mo sic dicto a graecis vocabulis Bapsg gravi- 
tas pondus et ixirpos mensura modus ad me- 
tiendam aeris gravitatem accomodato quod 
tubus torricellianus ab eximio inventore Tor- 
ricelli etiam dicitur pellucidum lucis transi- 
tum permittens invisibile caeruleum tamen 
colorem in immensis ejus spatiis edens in- 
sipidum aquae tamen gratiam concilians et 
forsan etiam aliis corporibus in quibus pa- 
riter continetur. 

74- Iste aer atmosphaericus in quo vege- 
tabilia mirabili varietate tellurem vestientia 
vivunt quem animalia beet omnia non eo- 
dem modo ac pari quantitate spirant in cu- 
jus sinu innumerabilia natantia corpuscula 
continentur et excipiuntur vapores exhalatio- • 
nesque ex cujuscumque generis corporibus 
emanantes et quem veteres uti elementum 
habebant juxta recentiores constituitur ex 

duobus et forte etiam ex tribus gaz. Nomen 
gaz nunc generatim datur cuicumque sub- 
stantiae a calorici efficacitate in formgm ae- 
ris redactae. Helmontius solertissimus natu- 
rae indagator fuit primus qui fluida aeri- 
formia fluida nempe a crassioribus corporibus 
extricata et in aeream formam redacta jam 
gaz sive spiritus silvestris nuncupavit. Nunc 
autem ex clarissimorum virorum repetitis a- 
nalyticis nec non syntheticis experimentis ut 
certius habetur aerem atmosphaericum in o- 
mnibus orbis partibus ejusque altitudinibus 
ex solis duobus simplicibus gaz azotico ni- 
mirum et oxigenio sive vitali componi ita 
ut si volumini attendatur 79 azotici et 21 
oxigenii sive vitalis si vero ponderi 23 hu- 
jus et 77 illius componant centum aeris at- 
mosphaerici partes. 

75. Azotum vocabulum barbarum probabi- 
liter ab A \<px priv. et vocabulum Zamias vita- 
lis inventum dicitur peculiaris substantia non 
vitalis vitam adimens ignota tamen cum sem- 
per in statu gazoso inveniatur ad flammam 
alendam vitamque sustentandam prorsus ine- 
pta uti ad utramque ineptae sunt omnes hac- 

tenus repertae aeris species quae admixtum 
certa copia gaz oxigenium sive vitale non 
habenj tales e. c. sunt aer fixus sive gaz 
carbonicum aer inflammabilis sive gaz hydro- 
genium aliaeque species. Gaz 'azoticum con- 
stituit basim aeris atmosphaerici non vitalis. 
Quid autem de azoto sentiendum sit legere 
oportet speciatim. 

„ Essai sur la theorie des trois ^l^mens, 
„ comparce ajix 41 ^mens de la chimie pneu- 
„ matique par m. Tissier, maitre en pharma- 
„ cie, de plusieurs Academies. A Lyon, chez 
„ Ballanche pere et fils, imprimeurs-Librai- 
„ res aux halles dela Grenette an. 1804. 

76. Oxigenium est substantia pellucida 
coloris saporis odoris expers sic dicta a grae- 
co nomine acidus et verbo gigno 

quod plurimis variis substantiis collata plu- 
rima variaque acida generat basis est aeris 
atmosphaerici vitalis .nam aer vitalis nihil 
aliud est nisi oxigenum a calorici efficaci- 
tate in aereum statum redactum. Ut autem 
gaz oxigenium ex omnibus gaz hactenus 
inventis est unicum ad alendam vitam 
aptum non vero unicum ad generanda aci- 

da sic nobis magis placet illud vocare no- 
mine gaz vitalis sive .aeris vitalis. 

77. Nonnulli celeberrimi *viri opinantur 
commixturam gaZ oxigenii et azotici tantum 
per cohaesionem fieri et autumant cetera 
gaz etiam quae in aere atmosphaerico con- 
stantius inveniuntur habenda esse non uti 
componentia sed tantum uti a fortuitis cau- 
sis aggregata cum aliqua nec simplicia sed 
composita sint nec definita sed incostanti 
proportione exsistant. 

78. Aerem ad sola gaz oxigenium et a- 
zoticum redactum respirationi inservire posse 
in dubium revocamus sed credimus requiri 
alia principia praeter aquam quae constituunt 
atmosphaerae proindeque climalum salubrita- 
tem vel insalubritatem sapientissime descripta 
in aureo Hippocratis libro de aeribus aquis 
locis. 

79. Aqua autem in atmosphaera sub du- 
plici statu continetur sensibili a variis meteo- 
ris demonstrato et latenti sui indicium prae- 
bente quoties coelum plane serenum mox 
ita obnubilatur ut paulo post pluat. De 
aere hactenus allata ad exponendam aetheris 

theoriam sufficere posse censemus : de ea 
igitur dicere ordiemur. 

80 Quarnqvfam corpora sic dicta impon- 
derabilia sive aetherea ob phaenomenorum 
quam exhibent varietatem nec non effectuum 
quam producunt diversitatem pro entibus sui 
generis et inter se distinctis generatim ha- 
beantur tamen ut ab una tantum causa juxta 
circumstantias plures variique effectus et a 
pluribus variisque causis unus tantum effe- 
ctus oriri possunt et in vastissimo hypothe- 
sium campo ea qua rerum agitantium phae- 
nomena majori facilitate ac simplicitate ex- 
plicantur palmam obtinet eamque retinet do- 
nec aut inventa vera naturali causa phaeno- 
menorum de ‘quibus tractatur aut saltem ab 
alia hypothesi verisimiliori auferatur sic nos 
universae naturae simplicitate freti quae nun- 
quam pluribus variisque mediis utitur uti 
unum idemque rei sufficit opinamur prae- 
dicta imponderabilia sive aetherea corpora 
habenda esse non tanquam tot eptia sui ge- 
neris et 'inter se distincta sed tanquam to- 
tidem effectus juxta circumstantias modifica- 
tos unius ejusdemque entis aetheris nimirum 

qua hypothesi effectus physici non imagina- 
riae sed physicae causae a veritate non alie- 
nae assignantur eoque modo summa facilitate 
ac simplicitate lucida calorifica electrica ma- 
gnetica aliaque item oeconomiam animalem 
spectantia phaenomena explicantur. 

81. Permulti physici lucis et caloris ma- 
teriam continuo emanare a sole autumant 
cui praeterea nonnulli phaenomena electrica 
alii etiam magnetica tribuunt. At quomodo, 
concipere continuam lucis et caloris materiae 
a sole emissionem si in. nocturnis tenebris 
dum qdanetae c. c. venus mars jupiter etc. 
lucem a sole uti ajunt receptam emittunt 
nulla prorsus appareant luminosa vestigia in 
via quae a sole ad memoratos planetas ten- 
dit? Si lux quam a luna tantum reflexam 
dicunt aeque per totum universum orbem 
diffusa videtur? Si in opacioribus latebris in 
nivis et glaciei cellis duo (igni frusta simul 
confricata incalescunt ad calorici idest ignis 
sive materiae caloris evolutionem ? Si lapi- 
dum conflictu atque tritu crebrae ignis scin- 
tillae speciatim nocturno tempore coruscare 
videntur?. Si quotidie diu noctuque pro do- 

mfestico usu nec non publicis priva listme 
commodis sine solis praesentia ignem silice 
excudimus ? Qui igitur continuae emissioni 
solari indulgent opus erit ut admittant hanc 
per se nec lucidam nec calorificam esse sed 
talem tantum fieri corporum contactui et ta- 
lem tantum a nobis perspici quantum eadem 
a corporibus per aliquod medium ad nos 
pervenit : hisce datis concludere fas erit so- 
lem nec lucidae nec calorificae materiae fon- 
tem esse sed tantum uti nobis persuasissi- 
mum est praecipuam ex causis incitantibus 
aetherein a quo autem multa quae soli tri- 
buuntur phaenomena proveniunt. 

82. Propositae aethereae theoriae praeter 
ipsam aetheris etymologiam et quae passim 
de eodem apud veteres phylosophos et poe- 
tas leguntur non parum conferre videntur 
postrema quae de luce sunt agnita phaeno- 
mena : „ vide Supplement a la traduction 
„ francaise de la cinquieme edition du sy- 
„ steme de chimie par. th. Thomson, pre- 
„ sentant ce qui ct <5 fait de nouveau dans 
„ cetle Science, tant en France que dans 
„ 1’etranger, depuis 1’epoque (1819) ou cet- 

„ te traduction a paru et contenant la tra- 
„ duction de tout ce que dans une sixie- 
„ me edition publiee a Londres en 1801, 

„ 1’ auteur anglais a ajoute a son «klition 
„ prec&lente ; par jn. Riffaut ex-Regisseur. 

„ gthieral des poudres et * salpetre , membre 
„ de la legion-d bonneur, traducteur des 3 
„ et 5 edition du systeme de cliimie de 
„ tli. Thomson. A Paris , cliez mequignon- 
„ marvis, libraire pour la partie de rnedi- 
,, cine, rue de 1’ £cole de medicine , nu- 
„ mero 3 , 1822. ,, Haec vero non opinio- 
ni eorum favent qui lucem continuam ce- 
lerrimamque atomorum corporis lucentis e- 
missionem esse contendunt sed eorum qui • 
lucem in dato motu fluidi undique diffusi 
quemadmodum esset definitus aether ($. 71.) 
ponunt imo et eidem opinioni suffragantur 
multiplices observationes et experientiae de 
igne electrico qui ob conflictum lucis et ca- 
lorici quem in ejus evolutione offert ex lu- 
ce et calorico conflari jam supponebatur et 
de fluido magnetico a clarissimis physicis et 
chemicis apud ferme cunctas eruditas natio- 
nes nuperrime factae ex quibus omnibus 

plane constat ignem electricum et fluidum 
magneticum unum idemque fluidum esse. 

83 . Ex praemissis ( §. 71) generalibus 
aetheris proprietatibus praesumendum est ato- 
mos aethereas sive particulas aetherem com- 
jj&nentes aut natura absolute diversa aut 
tantum figura vel massa vel volumine vel 
forma etc. ita dispositas esse et constitutas 
ut possint in plures variosque modos move- 
ri dirigi corpora comprehendere et juxta eo- 
rum dem praesertim superficierum et intersti- 
tiorum diversitatem alia permeare ab aliis 
retrocedere ad alia sese accomodare per alia 
fluere etc. sicque exhibere phaenomena va- 
ria pro varietate incitamentorum quae reci- 
piunt directionum quas sequuntur corporum 
quae et quomodo comprehendunt quemad- 
modum quae praestant memorata corpora im- 
ponderabilia sive aetherea, quae uti diximus 
( §. 80 ) consideranda sunt non uti effectus 
distinctorum entium sed uti effectus ejusdem 
entis aetheris nimirum pro allatarum causa- 
rum varietate distincti. 

84. Aether igitur natura mobilissimus 
late diffusus in omnes undique partes duo 

inter se opposita patitur incitamenta quibus 
ejus directiones plane respondent. Unum 
scilicet impulsus quod a peripheria ad cen- 
trum alterum repulsus quod a centro ad 
peripheriam tendit j hoc ab internis illud ab 
externis corporibus provenit. Cum vero du- 
plex et prorsus opposita aetheris directio 
non tantum ad borealera et austrinum ver- 
ticem sed ad cetera alia juxta incitamenta 
orbis puncta tendat sic non aetheream po- 
laritatem sed aetheream impulsus et repulsus 
directionem vocamus. 

85. Quamquam de solis nec non stel- 
larum fixarum quae totidem soles existi- 
mantur natura nihil certi affirmari potest 
attamen et sol et stellae fixae centra actio- 
nis sive motus esse plane videntur ; quo 
motu aetheri impertito ut stellae fixae va- 
riae et innumerabiles sunt sic aethelfr varia 
et innumerabilia incitamenta impulsus cui 
directio respondet recipiens videtur valde 
probabile praeter varia mirabilia lucis quae 
offert phaenomena producere multiplices e- 
tiam alios effectus oeconomiae animali uti- 
les licet ignotos juxta corpora quae et quo- 

modo comprehendit cum universa natura in 
sua simplicitate et varietate provida sit sed 
non semper manifesta. 

86. Si aethereum incitamentum e. c. a 
sole datum ad oculum directe provenit tunc 
quandam in oculum affectionem inducit quae 
translata ad perceptionis locum efficit sensa- 
tionem qua sol splendidissimus apparet: quod 
de sole dicitur idem dicatur de stellis fixis 
cum hoc tamen discrimine quod magis mi- 
nusve lucidae magnaeque apparent prout mi- 
nus magisque a nobis distant a quo mirabi- 
lis stellarum earumque lucis varietas consti- 
tuitur sed si datum incitamentum non ad nos 
sed ad planetas directe pervenit tunc prae- 
bet iis vim impertiendi simile incitamentum 
aetheri inter eosdem datos planetas et oculum 
intercedenti et ipso nunc praedicto modo et 
discrimine planetae illuminati nobis apparent. 

87. Quamquam aether ubique diffusus et 
varie in corporibus pro eorumdem capacita- 
tum varietate combinatus semper exsistat ta- 
men ut ejus effectus sensibiles evadant ali- 
quae variae conditiones requiruntur ; ut lux 
c. c. unus ex praecipuis aetheris effectibus 

cujus ope corpora visibilia redduntur mani- 
festetur necessarie requiritur. 

I. Causa incitans idest corpus quod inci- 
tamentum aetheri praebeat. 

II. Propagatio aetlierei incitamenti ad o- 
culum. 

III. Dispositio oculi ad recipiendam affe- 
ctionem ab incitato aethere inductam. 

IV. Translatio ejusdem affectionis ad pro- 
prium sive partiale oculi sensorium ab hoc 
ad commune ubi ab anima fit perceptio. 

88. Causam aetlierei incitamenti praestant 
corpora luminosa et illuminata. Corpora lu- 
minosa dicimus quae primum incitamentum 
aetheri impertiunt. Illuminata vocamus quae 
a primo aethereo incitamento comprehensa si- 
mile incitamentum impertiunt aetheri inter 
se et oculum exsistenti. Distinguimus corpora 
luminosa in primaria quorum actio continua 
est ut in sole et in stellis fixis et in se- 
cundaria quorum actio ad tempus est ut in 
luminibus a combustione attritu percussione 
similibusque emanatis ; illuminata vero in 
opaca et diaphana idest pellucida haec dici- 
mus quae ab aethereo incitamento comprc- 

hensa simile incitamentum ex toto aut sal- 
tem partim communicant aetheri qui inter- 
cedit inter se et oculum illa contra quae si- 
mile incitamentum nunquam aut saltem per 
aliquod tempus non communicant. Tam opa- 
citas quam diaphanitas idest pelluciditas cor- 
porum provenit a varia et peculiari eorum- 
dem dispositione quae a varia et peculiari 
eorum constructione dependet speciatim a su- 
perficierum interstitiorumque varietate exem- 
plum offert charta quae etsi fcrme opaca 
oleo inuncta oiaphana idest pellucida evadit 
cum ope olei chartae superficies et inter- 
stitia ita mutentur ut eadem charta tunc 
ad impertiendum aetheri inter se et ocu- 
lum intercedenti simile incitamentum a quo 
comprehenditur apta redditur. 

89. Propagationem aetherei incitamenti 
praestat continuatio non interrupta ipsius ae- 
theris ineffabili elasticitate et pernicitate un- 
dautcr fluentis a corporibus a quibus reci- 
pit incitamentum directe ad oculum. 

90- Dispositionem oculi praestat ipsius 
oculi constructio cujus varietas in causa est 
cur lux licet semper exsistat non aeque in 

omnibus animantibus appareat quod a quo- 
tidiana observatione confirmatur. Adsunt e- 
nim animalia quae vident tantum diu uti 
homo quae tantum noctu uti noctua quae diu 
noctuque uti feles. 

91. Translationem affectionis ad proprium 
sive partiale sensorium et ab hoc ad gene- 
rale sive commune praestat ipse aether in- 
ternus ope integrae nervi optici continuitatis 
a retina in qua contingit affectio ad pro- 
prium sive partiale sensorium et ab hoc ad 
generale sive commune in quo ab anima fit 
perceptio sine qua nulla datur sensatio. 

92. Cum aether nec non atomi sive par- 
ticulae ex quibus conflatur ineffabili mobi- 
litate praeditae non solum patiantur uti pro- 
posuimus (§. 84-) incitamenta impulsus ve- 
rum etiam repulsus hinc quoties atomi ae- 
thereae repelluntur statim eadem directione 
occurrunt atomi aethereae impulsus et in eo 
occursu qui proprie in corporum comprehen- 
sorum superficie contingit surgit ob opposita 
incitamenta inter atomos aethereas impulsus 
et repulsus species conflictus a qua inducto 
in corpora comprehensa majori motu cau- 

sa caloris calorifica succedunt phaenomena 
in ratione semper majoris minorisve confli- 
ctus vehementiae et corporum comprehenso- 
rum dispositionis ad combustionem quae a 
principiorum ex quibus et quomodo eadem 
corpora componuntur construunturque natu- 
ra dependet. 

g3. Ex hisce omnibus inferimus a variis 
aetheris incitamentis varios in variis corpori- 
bus produci effectus. Hinc datis quibusdam 
incitamenti modis lucem emanare $ datis aliis 
modis caloricum evolvi ; istis incitamenti mo- 
dis simul datis lucem et caloricum suscitari 
uti in coruscante flamma evenire videtur ; 
datis aliis incitamenti modis ignem electri- 
cum extricari 5 datis aliis fluidum magneti- 
cum manifestari : quae omnia non tanquam 
effectus quatuor fluidorum diversorum haben- 
da sunt sed tanquam effectus solius fluidi 
aetherei varie modificati a varietate uti jam 
diximus incitamentorum quae ipsum fluidum 
aethereum recipit et a varietate directionum 
quae sequitur in corporibus pro modo quo ea 
comprehendit quorum corporum si capacita- 
tum nec non affinitatum diversitas plane no- 

sceretur plurima naturalia phaenomena absque 
hypothesium conjecturarumque auxilio certe 
explicarentur. 

94- Aether quem verum fluidum univer- 
se gravans aestimamus in universo spatio 
circumscriptus vi impulsus corpora in eodem 
spatio contenta ad mutuam unionem impel- 
leret si permeabilitas et vis repulsus gene- 
ratim non obstarent. Plurima adsunt corpora 
datis meatibus instructa ut aether ineffabili 
sua elasticitate tenuitate et pernicitate tan- 
quam non essent permeat et vis repulsus 
quam explicat ipse aether medius inter unum 
alterumque corpus plerumque ipsi vi impul- 
sus resistit hinc ea data corpora aut ab ae- 
there absolute permeata aut a vi impulsus et 
repulsus ita librata ut nullam notabilem mu- 
tationem patiantur in suo naturali statu per- 
sistunt. 

95 . Contrarium evenire videtur in magne- 
te et ferro quae corpora uti ab aethere non 
permeabilia in data quadam distantia repente 
copulentur. Yis enim repulsus quam offert 
aether medius inter magnetem et ferrum in 
ca data distantia impar evadit vi impulsus 

quam offert aether magnetem et ferrum cir- 
cumdans et premens qui cum per ea meare 
nequeat eadem ad unionem propellit eoque 
celerius quo magis minuitur data distantia 
cum vis impulsus aetheris crescat et vis re- 
pulsus ejusdem decrescat in ratione diminu- 
tionis distantiae inter magnetem et ferrum 
intercedentis. 

96. Ex tradita compendiaria aetheris theo- 
ria inferimus actionem nervorum fieri ope 
ipsius aetheris per nervos aptatis meatibus 
instructos necessaria elasticitate praeditos inef- 
fabili pernicitate instar undarum licet insen- 
sibilium fluentis directiones sequentis juxta 
incitamenta ab affectionibus recepta ita ut 
habeamus aetherem tanquam solum medium 
per quod variae affectiones ad commune sen- 
sorium propagantur et nervos tanquam sola 
organa per quae medium idest aether variis 
suis muneribus fungitur. Quae hypothesis nec 
naturae simplicitati nec a veritate aliena es- 
se videtur nam aether licet in repetitis aeris 
analysibus nunquam sui indicium praebuerit 
fortasse quod ob ineffabiles suas propietates 
indicatas ( §* 7 1 * ^ analysim non patiatur atta- 

men in aeris interstitiis inesse a phaenome- 
nis quae praestant corpora aetherea liquido 
patet. Ergo proposita aetheris hypothesis na- 
turae simplicitati non repugnat cura in ea 
nulla entia multiplicentur ne aliena quidem 
a veritate videtur cum phaenomena aetheri 
tribuenda quae in rerum universitate obser- 
vantur consimilia in machina de qua nunc 
hic agitur humana vitalitate praedita suc- 
cedunt. 

97. Sententiae generatira a clarissimis vi- 
ris ex eorum inquisitionibus investigationibus- 
que circa fluidum nervosum non parum ae- 
thereae hypothesi favere videntur ; alii enim 
luci affine alii igneum alii aqueum alii ele- 
ctricum esse existimarunt: postremam hanc 
sententiam spectatissimi physiologi secuti sunt 
ita ut ob quandam analogiam quam stru- 
ctura cerebelli habet cum electoraetro vol- 
taico fluidum nervosum in cerebello secerni 
evolvique contenderunt. 

98. Nos autem omnibus et singulis alla- 
tis sententiis observatis nervorum actiones 
ope aetheris perfici opinamur qui cum aere 
inspiratus in systema nervosum invadit in 

quod pro opportunitate modo indicato (§. 94) 
agens varios mirabilesque in corpore animato 
producit effectus donec aut ejus viribus aut 
principiis quae pro variis suis muneribus exe- 
quendis requiruntur destructis cum aere ite- 
rum unitus exspiratur et sic uti respiratio per- 
git aetheris actio donec vivit homo. 

99. De systemate celluloso ex quo sensim 
et prout idem evolvitur et crescit omnes hu- 
mani corporis partes modo indicato (§. 33.) 
formantur jam diximus uti nonnulla etiam 
diximus de systemate nervoso cujus ope eae- 
dem partes ad varias datas necessarias fun- 
ctiones opportune exequendas aptae evadunt j 
restat nunc ut aliquid dicamus de systemate 
vasculari quod non exigui momenti etiam es- 
se censemus nam in eodem cuncta humani 
animati corporis vasa quoslibet humores con- 
tinentia comprehendi intelligimus. Sanguis a 
quo variorum humorum secretio nec non 
omnium corporis partium nutrimentum per 
ejus vasa ad varia organa secernentia appul- 
sus in his non varios humores sed tantum 
varia deporiit principia ex quibus varii ju- 
xta naturaliter datorum organorum secernen- 

t 


Digitized by Google 



r> 05 <1 

tium varietatem humores conficiuntur. Du- 
plici modo humorum secretio persolvitur vel 
glandularum ope vel sine haec simplex seu 
exhalatio dicitur illa composita seu glandu- 
laris. Omnes humores ex sanguine arterioso 
secernuntur excepta sola bile quae secerni- 
tur ex sanguine venae portarum quae tamen 
arteriarum instar dividitur. Ut autem ex o- 
mnibus secretis humoribus nullus adest qui 
omnino e corpore eliminatur ut excrementi- 
tius absolute dici possit sed omnes partim 
manent partim eliminantur sic omnes secre- 
tos humores excremento—recrementitios esse 
dicimus. Omnes et singulae viventis partes ob 
juge quo incumbunt exercitium continuas 
patiuntur jacturas. Functionem cujus ope istae 
jacturae continenter reparantur ut datae vi- 
ventis partes prout singulis spectat officium a 
natura assignatum recte fungantur nutritio- 
nera vocamus de qua omissis omnibus a cla- 
rissimis viris agitatis sententiis tantummodo 
dicemus quod ad rem nostram attinet. 

ioo. Ut vitalitas sive vis vitae ceteras vi- 
ventis functiones regit sic et nutritionem 
quae semper vi vitae respondet. Revera in 

vitalitate sive vi vitae tres observantur perio- 
di incrementum status decrementum. Nutri- 
tio in prima periodo non solum continuas 
viventis corporis jacturas reparat verum e- 
tiam eidem in altitudine et crassitudine in- 
crementum affert $ in altera periodo jacturas 
resarcit et crassitudinem tantummodo in qui- 
busdam corporibus adhuc augere pergit j in 
tertia periodo neque jacturas prorsus reparat 
et gradatim decrescit. Nutritio quosdam in 
sanis mortalibus limites habet semper eorum 
majori minorive naturaliter insitae vitalitati 
* consentaneos. Nutritio autem ob morbum a 
limitibus quicumque futuri sint recedit cura 
modo augeatur modo minuatur. 

ioi. Quemadmodum functiones aliae vi- 
dentur commercium inter animam et corpus 
eaque quae nos circumdant fovere aliae tam 
proxime vitam sustinere et regere ut quoli- 
bet modo eis extinctis simul et vita extin- 
guatur aliae justo suo opere non solum vi- 
tae verum etiam sanitati consulere aliae utri- 
usque sexus concursu propriam speciem pro- 
pagare sic nos pergimus cum veteribus di- 
stinguere functiones in animales vitales natu- 

rales et genitales hac sola ratione quod fun- 
ctiones naturales dictae sine subita vitae amis- 
sione intermittere possint nunquam vitales 
licet hae cum illis arctiori foedere quam 
cum ceteris aliis functionibus consocian- 
tur. Quapropter simplex nec non speciosum 
quoque esse videtur dividere uti nonnul- 
li clarissimi viri nunc dividunt in assimila- 
res seu nutritivas in quarum censu vitales 
et naturales habent et in animales et geni- 
tales. 

102. Viventia corpora temperiem sibi pro- 
priam in aere tam calido quam frigido ae- 
quam vitalem generatim nuncupatam servant. 
Ut eidem temperiei variarum functionum e- 
xercitium conferre videtur sic non ex unico 
fonte manare credendum ; respiratio tamen 
praecipuam sibi vindicat partem cum tempe- 
ries vitalis generatim eo elatior deprehenda- 
tur quo major est amplitudo pulmonum quos 
cum clarissimo anatomes professore Joanne 
Francisco Cigna semper gratae memoriae R. 
Taurinensis athenaei splendore et ornamento 
opinamur a natura sapientissime etiam con- 
stitutos tanquam temperiei vitalis moderato- 

res quae nisi in certos eosque satis angustos 
fines contineretur multas in humoribus no- 
stris perversiones omniumque actionum per- 
turbationem certissime afferret. 

io3. Temperamenta quae sunt praecipuae 
differentiae facultatum et animi et corporis 
in humano corpore compertae licet tot sint 
quot homines tamen ob quandam proximam 
analogiam quae in permultis hominibus ap- 
paret in quatuor classes generatim a veteri- 
bus distinguuntur in sanguineum biliosum 
melancholicum et pituitosum seu phlegmati- 
cum singula deducta ab aliquo ex quatuor 
humoribus a Galeno in humano corpore 
constitutis sanguine nimirum bile melancho- 
lia et pituita praepollente. Recentiores autem 
retenta generatim veterum divisione et quan- 
doque etiam appellatione autumant emanare 
temperamenta ab aliquo systemate vel appa- 
ratu praepollente idest magis agente vel 
praecipuam partem habente et dicunt in 
temperamento sanguineo praepollere systema 
irrigatorium seu sanguiferum in bilioso ap- 
paratum gastricum-hepaticum energia dota- 
tum in melancholico eundem apparatum sed 

mobilitate dotatum in pituitoso seu phlegma-* 
tico systema cellulare atque lymphaticum. 

104. Singula autem temperamenta pro- 
prias naturales notas exhibent. In tempera- 
mento sanguineo generatim cutis mollis est 
calor blandus venae conspicuae sunt coma 
fulva digestio facilis pulsus frequentes ; ani- 
mus hilaris inconstans ad cupidinis illecebras 
propensus imaginatio fervida ingenium prom- 
ptum. In bilioso cutis sicca est calor suffi- 
ciens venae parum conspicuae sunt color ob- 
scurus coma nigricans musculi robusti pul- 
sus validi alvus segnis ; perceptio alacris 
memoria tenax animus in statuendo prudens 
in persistendo firmus ad iram proclivis ho- 
norum cupidus ingenium ut lyricorum prin- 
cipis verbis utamur „ rapido ferventius am- 
ni. „ In melancholico cutis sicca est calor 
moderatus color pallidus subflavus pulsus 
potius tardi sunt digestio difficilis ; animus 
meditabundus moestus sui ipsius amans ima- 
ginatio plerumque haesitans ingenium fecun- 
dum poesis generatim magnifico et gravi sti- 
lo exaratae amator nec non cultor. In pi- 
tuitoso seu phlegmatico cutis flaccida est fa- 

cies squalida calor valde modicus corpus e- 
nexvatum pulsus tardi et debiles omnes fun- 
ctiones segnes; animus affectuum vacuus ve- 
re apathicus ingenium torpens. 

10 5 . Temperamentis addenda est idiosyn- 
crasia ut graeco nomine vocant quod gene- 
ratim medici usurpant ad significandam quan- 
dam peculiarem affectionem in eodem dato 
temperamento qua nonnulli mortales alicui 
rei quam par est sensibiliores evadunt et 
eam aegre tollerare queant. 

106. Habitus autem sunt dispositiones 
non solum a statu quem extrinsecus totum 
corpus offert verum etiam a conditione mo- 
le conformatione quas omnes et singulae ejus 
partes praestant deductae unde plures ac va- 
rii numerantur ; duo tamen sunt praecipui 
apoplecticus et phthisicus unusquisque no- 
men a morbis ad quos praedisponit sumit et 
suas distinctas notas habet : in apoplectico 
caput grande collum curtum et crassum hu- 
meri lati et ampli: In phthisico caput gene- 
ratim potius parvum cq11uui praelongum et 
subtile sternum depressum artus longi et 
complanati. 

107. Ingenia humana miras in variis ho- 
minibus offerunt differentias quas singilla- 
tim explanare possibile non videtur j idcirco 
ut de generali ingeniorum humanorum na- 
tura a temperamentorum soientia jam indi- 
cata aliquid ab absoluta physicorum organo- 
rum notione desumptum quadam claritate et 
simplicitate praenuntiari queat juvabit inge- 
nia humana ad quatuor generales classes re- 
vocare ad perspicacia quae interdum nullo 
fere cultu quasi divino spiritu afflata quod- 
cumque opus aut scientiae aut artis quod 
juxta suum proprium naturalem genium qui 
in ingeniis etiam varius videtur suscipiunt 
tam sublimiter tam feliciter perficiunt ut ju- 
re meritoque praeclaram universalem indele- 
bilemque sibi comparent famam : ad prae- 
stantia quae ut parem famam assequantur 
cultu indigent : ad sufficientia quae ad me- 
tam etiam perveniunt sed lente et ope assi- 
dui cultus : ad inania quae ita obtorpescunt 
ut ad nullam valeant disciplinam. 

108. Ex compendiaria tradita distinctione 
inferimus multiplices naturales modificationes 
ingeniorum et quas singulae ex tribus primis 

indicatis generalibus classibus exhibent con- 
stituere mirabiles in ingeniis varietates et 
ingeniorum differentias non a solo cultu uti 
nonnulli putant sed a varia potissimum cu- 
jusvis hominis natura manare cum cuncta 
ingenia naturaliter non eadem sint quod a 
quotidiana observatione et experientia confir- 
matur complurium enim adolescentium eas- 
dem scientias easdem artes sub eadem disci- 
plina iisdem commodis pari cura diligen- 
tia et attentione excolentium alii ad stu- 
diorum suorum metam feliciter perveniunt 
alii vero nihil discunt sernper in ignorantia 
degunt. 

109. Naturalis autem geniorum varietas 
in causa est cur homines licet pari ingenio 
aut perspicaci aut praestanti aut sufficienti 
naturaliter dotati tamen alii magis unum 
alii magis aliud studium amant : quidam li- 
bentius unam quidam libentius aliam scien- 
tiam aut artem amplectuntur et in ea data 
scientia vel arte et in diversis singularum 
datis ramis quos unusquisque proprio insito 
genio ad colendos suscipit magna efficit et 
mirabilia. Negari tamen non potest ab insti- 

talione quae est altera natura indolem hu- 
manam mutari quodam modo posse ; revera 
quotidie videntur juvenes bonae docilis in- 
dolis nec non liberalis ingenii a mala et im- 
prudenti institutione perverti et e contrario 
juvenes malae indocilis indolis nec non illi- 
beralis ingenii a bona et prudenti institu- 
tione interdum etiam ex toto converti. Qua- 
mobrem ut pro vera societatis humanae uti- 
litate nec non felicitate in bonam et pru- 
dentem institutionem propriae familiae pa- 
rentes adolescentium sibi commissorum prae- 
ceptores et praeceptrices cogitationes semper 
conferre debent sed speciatim adventante pu- 
bertate quo tempore in utriusque sexus na- 
tura notabiles succedunt mutationes. 

, iio. Pubertas sic communiter dicta ea 
vitae periodus licet potius adolescentiae exor- 
dium quam distinctam aetatem constituere 
videatur qua in utroque sexu erumpunt in 
pudendis pili puberes dicti vel quod eo tem- 
pore longiores durioresque fiunt vel quod 
supra regionem pubis quae ab antiquis su- 
men pecten pubes aqualiculus nuncupabatur 
assurgunt generarim nostris in regionibus in 

potiori sexu circa decimum quartum vel de- 
cimum sextum in sequiori circa duodeci- 
mum vel decimum quartum aetatis annum 
sui praebet indicia. In viro liquor prolilicus 
idest semen virile secernitur barba quae ve- 
nerandum reddit vultum suboritur vox mu- 
tatur gravis fit nec non imperiosa oculi in 
aspectu scintillant vires ita adaugentur ut 
omnes et singulae ejus actiones quadam ve- 
luti audacia efficiuntur. In muliere menstrua 
sive catamenia apparent mammae quadam 
elasticitate sororiant labia purpurea et rubi- 
cunda evadunt oculi ope potissimum nervo- 
rum patheticorum dicunt quod lingua natu- 
rali pudore proferre non audet. Istis autem 
generalibus corporis mutationibus eae quae 
animum respiciunt adduntur pubertate enim 
adventante quae antea in amore et in de- 
liciis erant et vehementer desiderabantur 
paullatim curae non sunt alia excitantur 
desideria et aha cordi sunt animus utrius- 
que sexus nisi a speciali Dei gratia ad co- 
lendam multiplicibus et miris datis modis 
sanctam virginitatem praeventus a novis stu- 
diis a novis curis occupatus continuo agi- 

tatur sine certa causae scientia alter sexus 
alterum spectans quadam intima commotione 
majori minori ac varia pro adjunctorum op- 
portunitate ac varietate afficitur generosa viri 
audacia mulierem naturalis mulieris morum 
suavitas virum allicit et in utroque corde 
amorem conciliat cujus flamma sensim per- 
crescit ut internum excitet incendium a 
moestitia suspiriis lacrymis speciatim in fe- 
mineo sexu inquietudinibus praesertim no- 
cturnis somniis deliramentis satis manifestum 
quod plerumque nec sedatur nec extingui- 
tur donec optatus hymen corda recta in- 
stitutione formata quibus idem est votum 
sacro insolubili nodo conjungat sicque se- 
xus uterque laetus et contentus mutuis con- 
jugalibus officiis religiose servatis jucundi- 
tati quam natura in exercitio functionis pro 
necessaria ac desiderata procreatione datae 
benignissime sanxit honeste ac libere satis- 
facere possit. 

m. De continuis autem naturalibus 
mutationibus sensim in mortali succedenti- 
bus quae per varias vitae periodos idest 
per aetates signate et insignite manifestan- 

tur verba facere omittimus quoniam fortas- 
se repeteremus quae summi viri dixerunt 
et quae in eorum operibus videri et com- 
mode legi possunt sed tantum distinctis va- 
riis vitae periodis nonnulla breviter summa* 
timque dicemus de mutationibus temperamen- 
ta spectantibus. 

ii 2. Aetates cum plerisque scriptoribus 
in septem distinguimus : in infantiam quae a 
die natali ad septimum annum extenditur; 
in pueritiam quae a septimo anno ad deci- 
mum quartum; in adolescentiam quae a de- 
cimo quarto ad vigesimum quintum ; in ju- 
ventutem quae a vigesimo quinto ad trigesi- 
mum quintum ; in virilitatem quae a trige- 
simo quinto ad sexagesimum ; in senectutem 
quae a sexagesimo ad octogesimum ; in aeta- 
tem decrepitam quae ab octogesimo ad mor- 
tem usque cum nulla vitae mensura sit de- 
finita : pauci octogesimum annum praeter- 
grediuntur paucissimi saeculum. Et sane per- 
pendendum est quod psalmographus ait in 
psalmo 89. „ Anni nostri sicut aranea me* 
„ ditabuntur : dies annorum nostrorum in 

„ ipsis septuaginta anni. 

Si autem in potentatibus octoginta an- 
,, ni: et amplius eorum, labor, et dolor. 

ii 3. Temperamentum itaque quod primis 
aetatibus erat sanguineum adventantibus viri- 
litate in biliosum senectute in melancholi- 
cum aetate decrepita sive senio in pituito- 
sum fere degenerat. Tales mutationes quas 
morbi valde praeveniunt in virili potissimum 
sexu observantur in mulieribus generatim so- 
lo temperamento sanguineo dotatis siqua da- 
tur mutatio incipientibus menstruis ac desi- 
nentibus plerumque succedit quibus tempo- 
ribus generatim mulieres morbis magis ob- 
noxiae videntur. 

1 1 4* Per omnem vitam septimus quisque 
annus a graeco nomine scala annus 

climactericus et a nonnullis medicis etiam 
annus gradarius et decretorius nuncupatus a 
veteribus periculosus aestimabatur uti peri- 
culosissimus sexagesimus tertius nonus scalae 
gradus sive gradus vitae scansilis sive sca- 
laris magnus climactericus vocatus qui ex 
septies tribus ter multiplicatis constat quo 
praeterito annum sexagesimum septimum su- 
spectum habendum esse dixerunt. Multi scri- 

ptores vocabulum cli”' ‘ericum usurpant in- 
ter quos Plinius vulgo major in 1. VII. c. 49i 
Plinius secundus vulgo minor ep. 20 . cum 
nota et observatione Claudii Minoe ; Aulus 
Gellius lib. III. c. X. et lib. XV. cap. VI. 
et VII. Comment. noct. attic ; Censorinus 
de die nat. C. i4-; Julius Firmicus lib. 4- 
Mathes. cap. i4- etc. Quisque igitur isto- 
rum virorum sententias perpendat hincque 
quid de annis climactericis dicendum sit ju- 
dicet : nos tantum dicimus ut anni sexagesi- 
mus tertius et sexagesimus septimus ad se- 
nectutem spectant sic homini hos annos fa- 
cillime aliquod periculum in salute et vita 
protendere posse cum ipsa senectus licet a 
felici Tullii ingenio nimiis fortasse laudibus 
celebrata morbus sit. Enimvero canities cal- 
vities mollities barbae coloris fere cineraceo-al- 
bicantis rugae vultus quae venustam floren- 
tium aetate physionomiam deturpant surditas 
lapsus dentium tarditas pulsuum corporis vi- 
rium nec non animi facultatum diminutio 
omnia haec mala et alia pejora quae senectute 
progrediente superveniunt nonne sunt toti- 
dem evidentia signa proximum ipsius indivi- 

dui interitum denotantia ? Ego autem quam- 
quam annum sexagesimum tertium et sexa- 
gesimum septimum absque ullo notabili moi;- 
bo transiverim fateri tamen debeo adventan- 
te senectute nonnulla incommoda ejusdem 
propria pati coepisse quae de die in diem 
sensibiliter adaugentur sit Nomen Domini 
benedictum. 

11 5. Viventis hominis constitutiones quas 
in duas distinximus energicam nimirum et 
mobilem datis aetatibus ratione inversa sese 
habent: energia quae primis aetatibus mini- 
ma est paullatim augetur senectute imminui- 
tur. Contra mobilitas primis aetatibus maxi- 
ma est paullatim imminuitur senectute ite- 
rum augetur. 

11 6. Tanta est climatum in mortalibus 
potestas ut licet genus humanum unicum sit 
nonnullas tamen a climatum diversitate su- 
beat varietates. Ab aequator* qui circulus 
seu linea aequinoctialis etiam dicitur sphaera 
in duas aequales partes borealem nempe et 
australem partitur. Zonae a quibus climata 
determinantur sunt vasta spatia parallela su- 
perficiei terrae quae tanquam cingula sphae- 

ram circumdant et quinque numerantur tor- 
rida videlicet duae temperatae et duae frigi- 
due seu gelidae. Zona duobus tropicis in- 
tercepta cum sol annuo apparenti suo motu 
inter eos contineatur maximum calorem pa- 
titur ac torrida vocatur ejus amplitudo est 
gradunm 47* Duae zonae inter tropicos et 
polares circulos contentae cura sol nunquam 
directe super eas transeat sed tantum suos 
radios oblique vibret quod moderatum caloris 
et frigoris gradum producit temperatae nun- 
cupantur et cujuscumque extensio est gradu- 
um 43- Reliquae duae zonae polaribus cir- 
culis circumscriptae cum sol ab eis valde 
distet multiplices earumdem partes diu solis 
praesentia careanl et apparenti sole magna 
sit suorum radiorum obliquitas quae omnia 
maximi frigoris causa sunt frigidae seu gelidae 
appellantur et earum magnitudo est gra- 
duum a3. 9 

117 . Ex hisce quae tantum breviter at- 
tingimus ne nimis a praecipuo nostro propo- 
sito recedamus satis comprehenditur regiones 
in zonae torridae limitibus contentas esse 
calidas eoque magis quo aequatori proximio- 

res; regiones in zonarum temperatarum limi- 
tibus esse temperatas eoque magis quo a tro- 
picis et polaribus circulis remotiores; regiones 
in zonarum frigidarum limitibus contentas 
esse frigidas eoque magis quo polorum cen- 
tro proximiores. 

11 8. Quamquam zonarum limites statuti 
sunt et ab his climata determinantur tamen 
quoad eorum temperiem natura geometricos 
limites non posuit sed a climatibus calidis 
quorum calidissima ab aequatore incipiunt 
sensim ad temperata ab his ad frigida usque 
ad polos: ac versa vice a climatibus frigidis 
quorum frigidissima a polis incipiunt sensim 
ad temperata ab his ad calida usque ad ae- 
quatorem gradus fit. 

119. Colorem hominum in corpore mu- 
coso sedem habere evidens est cum corpus 
mucosum quod etiam corpus reticulatum re- 
ticulum malpighianum dicitur in hominibus 
albis album in fuscis fuscum in nigritis pe- 
nitus nigrum sit. Corporis mucosi nomine 
designatur interior cuticulae membranae te- 
nuis pellucidae insensibilis spongiosae pars mol- 
lior ac coloratior quam exterior. Cuticula in 

nigri tis cinerea est sed cutis membrana uni- 
versum corpus circumdans tactus et exhala- 
tionis organum detracto reticulo malpighiano 
quod in aetiopibus facile in europeis difficile 
fit alba observatur ut in hominibus albis. 

120. Quoad corporis mucosi nigritiem cum 

illis qui eam caeli ardori tribuunt consenti- 
mus: enimvero observatio constans est ni- 
gros intra zonae torridae limites inveniri eo- 
que in universum nigriores evadere quo ad 
aequatorem accedimus; nigerrimos autem esse 
ubi caeli ardor maximus est ita ut in re- 
gionibus ipsius zonae torridae minus aestuo- 
sis ut in montanis et excelsis locis hominum 
•nigrities non tam intensa sit et sensim ra- 
tione diminutionis caloris semper imminua- 
tur donec color hominum albus fiat Ut in 
zonis temperatis eoque magis quo tempera- 
tiores : albissimus autem evadit in zonis 

frigidis in quibus adsunt mortales quarum- 
dam regionum uti Daniae similiumque in- 
colae tanto eleganti candore praediti, ut ad- 
mirabiles reddantur. 

1 2 1 . Albinos autem qui in Africa sunt 
non tanquam humani generis varietates uti 

nonnulli putant nec ut sentit imperterritus 
Saussurius qui talem humani generis a na- 
turali statu aberrationem veluti physiologicum 
phaenomenon spectandum esse censet sed 
tanquam vitio endemio idest illius datae 
regionis proprio illum peculiarem populum 
infestanti affectos cum nonnullis clarissimis 
viris aestimamus. 

122. Tanta est caefi ardoris in corpore 
muscoso efficientia ut europei qui ab aliqui- 
bus retro saeculis in zonae torridae regioni- 
bus sedem posuere nigri evaserint multi ju- 
daei in Aetiopia multi Lusitani in Guinaea. 
Meckelius autem aliique perspecte observa- 
runt corpus mucosum in partibus ipsoruin 
nigritarum caeli ardori minus expositis uti 
Vola manuum planta pedum etc. minus ni- 
grescere. Insuper in aestuosissimis regionibus 
in quibus viri nigerrimi sunt feminae quae 
suis in gynaeneis habitant et caeli ardori 
non exponuntur certe minori etiam atritate 
inficiuntur. 

123 . De ceteris physicis adjunctis quae 
requiruntur ad climata constituenda a quorum 
diversitate nonnullae in hominibus uno ver- 

bo et corporis et iDgenii varietates originem 
habent loqui non audemus uti jam descriptis 
a medicinae parente in aureo libro de aeri- 
bus aquis locis qui quidem posteriorum cele- 
berrimorum istarum rerum scriptorum menti 
lumina pertulit et tantum dicimus solum ho- 
minem esse verum cosmopolitam qui vitam 
degere potest sub quocumque caelo in re- 
gionibus e patriae solo remotissimis ac dissi- 
millimis in climatibus aestuosissimis ac frigi- 
dissimis ratione enim ac sagacitate vitae et 
sanitati necessaria et commoda opportune cu- 
rat contraria vitat ubique si sapit consenta- 
neos rationi servat mores nec non religio- 
nem ex quibus potissimum vera animi tran- 
quillitas pendet quae certe vitae et sanitati 
summopere confert. 

124- Facilius autem cosmopolitae evadunt 
homines nati et educati in zonis temperatis 
quam nati in zona torrida et zonis frigidis 
quod vel aequatori vel polis gressum dirigant 
nec tot nec tam dissimiles temperiei gradus 
trascurrere debent. Animalia vero per se co- 
smopolitae esse nequeunt sed tales tamen ho- 
minis ope et opera evadunt. 


Digitized by Google 


85 

ti 5 . De humanis ingeniis aliquid jam di- 
ximus in (§§. g 5 . 96.) in quibus sermonem 
habuimus de temperamentis nunc de iisdem 
nonnulla alia dicemus ab hominis constitu- 
tione et habitu deducta. 

126. Felix scientiis artibusque aptum erit 

ingenium si omnia organica puncta omnes 
scilicet nervorum extremitates quarum con- 
geries commune constituit sensorium nullo 
vitio afficiuntur si nihil intus impediat quo- 
minus affectiones a corporibus externis in or- 
gana sensus externa sive in sensus sic dictos 
externos inductae et per opportunos datos 
nervos translatae ad specialia et propria in- 
terna sensoria ab his expedite et absolute ad 
locum ubi mens est ac percipit perveniunt si 
ad locum perceptionis liber sit aditus pro 
imaginatione quae modo exposito in (§. 20.) 
perficitur. Ex adverso infelix scientiis arti- 
busque ineptum erit ingenium si ob quam- 
cumque causam omnia non habeant se quem- 
admodum exposuimus. , 

127. Omnes scientiae et artes quandam 
imaginationem nec non datam memoriam et 
certam ratiocinandi vim requirunt sed adsunt 

nonnullae quae magis imaginationis aliae quae 
magis memoriae et ratiocinandi vim deside- 
rant; in haxum censu sunt historia philoso- 
phia omnesque variae scientiae contemplativae 
in illarum censu sunt poesis musica pictura 
sculptura etc. 

128. Hisce datis ut a majori minorive 
naturaliter insita vitalitate duas sic dictas vi- 
ventis hominis constitutiones energicam nem- 
pe et mobilem exsistere in (§. 54 -) diximus 
quarum singulae suas habent modificationes 
semper gradibus roboris aut debilitatis a vi- 
talitate sive vi vitae impertitis respondentes 
sic redactis scientiis et artibus ad duas clas- 
ses ad eam quae magis imaginationis aestum 
desiderat, et ad eam quae magis memoriae et 
ratiocinationis vi indiget quodam argumento 
inferri potest ingenia mobilitate dotata ad 
scientias et artes imaginationem desiderantes 
et ingenia energia dotata ad scientias et ar- 
tes memoriam et ratiocinationem requirentes 
aptiora fore. 

1 29. In antecedenti paragrapho diximus 
singulas constitutiones tam energicam quam 
mobilem suas habere modificationes quas es- 

se credimus causam cur data ingenia nort 
omnia aeque «sed tantum magis vel minus 
juxta easdem singularum constitutionum mo- 
dificationes supradistinctis scientiis et artibus 
apta reddantur. 

i 3 o. Proprium autem genium causam es- 
se diversae in hominibus affectionis ad varia- 
rum scientiarum et artium nec non ad mul- 
tiplicium earumdem ramorum studia in (§.99) 
jam delibavimus; nunc expendendum ut sen- 
sationes perceptionis effectus semper objectis 
sive corporibus externis respondent. Ne igi- 
tur datae mentis vires et facultates a quibus 
humana ingenia deducuntur hallucinentur et 
perturbentur absolutam datorum organorum 
sensus externorum quae quinque generatim 
enumerantur visus nempe auditus gustus o- 
doratus et tactus naturalem perfectionem e- 
tiam requiri animadvertendum e£t. Quatuor 
primorum circumscripta est sedes in retina 
enim visus in tympani membrana auditus in 
lingua gustus in membrana pituitaria odora- 
tus tactus autem per universam cutem dif- 
funditur magis sensibilem in aliquibus par- 
tibus quae eundem acutiorem reddit. Rell- 

na tympani membrana non proxime sed lin- 
gua membrana pituitaria et taetus proxime 
suis stimulis afficiuntur. 

i3i. Data omnium internorum nec non 
externorum organorum naturali perfectione 
ita ut omnes et singulae mentis vires et fa- 
cultates libere et expedite . explicari possint 
quodam modo corporis habitus potissimum 
vultus lineamenta variam ingenii aciem de- 
clarare videntur. Enim vero qui habent ca- 
put grande frontem amplam in anteriora pro- 
minentem in angulum superius desinentem 
oculos scintillantes argutiis praeditos celeriter 
mobiles vultus colorem cuicumque etiam levi 
sensationi mutabilem motus promptos et ex- 
peditos ut plurimum fervidi ingenii sunt. 
Qui eandem frontem habent oculos fixos ani- 
matos tamen colorem flavescentem vel fu- 
scum vultuta interdum lentiginosum motus 
firmos et constantes generatim profundo in- 
genio dotantur. Qui autem frontem habent 
angustam compressam oculos hebetes affectio- 
num expertes aphaticos fibrarum totius cor- 
poris majorem quam par est crassitudinem 
motus tardos et difficiles generatim hebetis 

torpidi obtusi ingenii sunt externis descriptis 
corporis habitus notis fere semper respon- 1 
dentis. 

i3a. Ex omnibus hactenus allatis sequen- 
tia corollaria deducimus. 

I. A materni ovi et paterni seminis a- 
ctionis conspiratione vitalitatem in filiis pen- 
dere. 

II. Functiones a vitalitate geri. 

III. Commune sensorium in medulla ob- 
longata residere. 

IV. A notione organorum externorum in- 
ternorumque corporis humani quodam argu- 
mento aliquid de humani ingenii indole con- 
jectari posse. 

V. Lucem caloricum ignem electricum 
fluidum magneticum non entia sui generis 
esse sed varios aetheris effectus. 

VI. Principium in systema nervosum a- 
gens fluidum aethereum esse. 



Digitized by Google 



IMPRIMATUR 


Fr. Dominicus Buttaoni O. P. S. P. A. 
Magister. 

IMPRIMATUR 

Antonius Piatti Archiep. Trapezunt. 
Vieesgerens. 



Digitized by Google 


Digitized by Googte 





i ized by Google 




